<classify> UBORESHAJI wa daftari la kudumu la wapiga kura mkoani Mtwara, unatarajia kuanza rasmi Januari 12 hadi 18 mwaka huu. Hivyo, watendaji wa uchaguzi wametakiwa kutoa taarifa zilizokuwa sahihi, kwa wakati na kwa utaratibu uliowekwa.Hali hiyo itasaidia kila mwananchi mwenye sifa ya kuandikishwa kuwa mpiga kura, kujiandikisha ikiwemo wale wenye uhitaji wa kuboresha taarifa zao. Rai hiyo ilitolewa jana na Kamishna wa Tume ya Taifa ya Uchaguzi NEC, Balozi Omary Mapuri wakati wa mafunzo ya uboreshaji wa uandikishaji wa daftari la kudumu la wapiga kura, mjini hapa.Alisema kazi hiyo ya uandikishaji daftari la kudumu la wapiga kura kuelekea uchaguzi mkuu mwezi Oktoba mwaka huu, inategemea utendaji wao pamoja na wadau wengine kama vyama vya siasa, asasi za kiraia na viongozi wa dini. Alisema tume hiyo inatambua umuhimu wa kutoa mafunzo hayo kwa watendaji ili elimu hiyo iweze kufika kikamilifu kwa wadau na wananchi na jamii.Alisema lengo ni kujenga imani kwa wananchi na kuweka uwazi katika utekelezaji wa majukumu hayo, kwani kila kundi la wadau lina nafasi na umuhimu wake. Mjumbe wa Tume hiyo, Asina Omari alisema uboreshaji wa safari hii, hautahusisha wapiga kura wote walioandikishwa kwenye daftari la kudumu la wapiga kura mwaka 2015.Bali utahusu wapiga kura wapya, ambao wametimiza umri wa miaka 18 na wale ambao watatimiza miaka 18 siku ya uchaguzi mkuu huo. Vituo vya kuandikisha wapiga kura hapa nchini vimeongezeka kutoka 36,549 hadi vituo 37,407.Kwa mkoa wa Mtwara vituo hivyo vimeongezeka kutoka 1,747 vikivyokuwepo mwaka 2015 hadi kufikia 1,779 mwaka huu. Hadi sasa tayari mikoa 18 imekamilisha uandikishaji nchini, tangu zoezi hilo lilipozinduliwa Julai 18, mwaka jana mkoani Kilimanjaro.  <topic>: kitaifa 